Internet is Oekraïne se belangrikste wapenFoto bloot ter illustrasie. (Foto: Juan Barreto/AFP) Oekraïne se effektiewe gebruik van kontemporêre inligtingstegnologie om die huidige oorlog tussen hom en Rusland te voer, kan dalk die verskil tussen wen en verloor beteken. Dié land gebruik alles tot sy beskikking – van Elon Musk se satellietskottels tot selfoonapps – om die vyand te teiken én af te weer. Landsburgers word ook ingespan om deur middel van slimtegnologie met die weermag te kommunikeer. Eric Schmidt, voormalige uitvoerende hoof van Google wat nou ŉ konsultant vir kunsmatige intelligensie vir die Amerikaanse-regering is, sê ná ŉ 36 uur lange besoek aan Oekraïne kan hy met sekerheid sê dat die tegnologiesektor deurslaggewend is vir Kiëf se verdediging teen Rusland. Die bewyse hiervan het ŉ dag ná Rusland se inval in Oekraïne geblyk. Oekraïne se wetgewende liggaam het ná die inval ingestem om ŉ broodnodige stap te gee om al die regering se data teen Russiese kuberkrakers te beskerm. “Binne ŉ dag het die parlement vergader en die land se wetgewing verander. Hulle het al die land se data van die regering se rekenaarbedieners na die digitale wolk toe oorgeskuif,” sê Schmidt. Die wolk is ŉ rekenaarmodel wat mense in staat stel om data op die internet te stoor, eerder as op bedieners wat op ŉ perseel gehou word. Die regering het ook die kans aangegryp toe die miljardêr en tegnologiegenie Elon Musk vir Oekraïne toegang tot sy satellietgebaseerde internetdiens Starlink gegee het. Dié stap het die publiek sowel as die Oekraïense weermag beskerm teen enige aanval op hul telekommunikasiestelsels. Musk het sowat 20 000 grondterminale aan Oekraïne gestuur wat met klein antennas alledaagse uitsendings moontlik maak. Dit het ŉ sleuteldoelwit van die opposisie – om alle telekommunikasie af te sny – gestuit. “Elon Musk het in hierdie geval Oekraïne gered,” sê Schmidt. “Dié internetdiens het die opposisie se strategie om die internet af te sny, liederlik laat faal.” Burgers help met weermag-intelligensie Foto bloot ter illustrasie. (Foto: Pixabay) Volgens Schmidt het Oekraïne boonop twee selfoonapps ingespan wat burgers in staat stel om intelligensie oor Rusland se bewegings aan die weermag te verskaf. ŉ Funksie genaamd E-Enemy is by die gewilde Diia-app gevoeg sodat burgers enige bombarderings kan rapporteer of aanmeld wanneer hulle Russiese troepe teëkom. Die Diia-app is in 2020 bekend gestel sodat burgers digitale dokumente op hul slimfone vir identifikasiedoeleindes kan gebruik, eerder as fisieke dokumente. ŉ Geënkripteerde kletsdiens genaamd Threema is ook ingespan sodat gebruikers geheime inligting aan die weermag kan stuur sonder om hul identiteit bekend te maak. “Die weermag kry daagliks duisende boodskappe hieroor en filtreer dit dan deur programme wat deur kunsmatige intelligensie aangedryf word en besluit daarvolgens op watter teikens om toe te sak,” sê Schmidt. “So, tydens hierdie oorlog het Oekraïne steeds internettoegang gehad, hul regering se data is beskerm en hulle het ŉ manier gekry waarop burgers broodnodige inligting aan hulle kan verskaf.” Oekraïne het ŉ sterk werksmag in inligtingstegnologie en het oor die jare talle kuberkrakers opgelei wat daarin geslaag het om tot Rusland se telekommunikasie deur te dring. Die land maak ook gebruik van biometriese en gesigsherkenningtegnieke om Russiese troepe te identifiseer en daarvolgens teikens te identifiseer. “Gebaseer op die klein bietjie data wat ek tydens my besoek ingewin het, is dit duidelik dat Oekraïne se tegnologiebedryf ŉ groot bydrae op die oorlogsfront gelewer het.”